茶具一贄鮮于伯機
作者：方逢振
朝代：宋

paragraphs: 惠山天下第一泉，陽羨百草不敢先。
二絕獨與端石便，不受翠鐵黄金煎。
古來風韻擅玉川，日高丈五猶打眠。
山中舊事今不然，石銚不在坡爐塼。
伯機卓犖美少年，好官不做自取廉。
床頭月俸無一錢，手續陸羽經二篇。
我有片石出古端，瓜師斵成無脚鐺。
爲君置之書几邊，自汲活水烹新煙。
不待七碗肌骨仙，飛去玉皇香案前。
天公高高望眼穿，百姓墮落深深淵，無人敢說江南天。